Polisielid, plaasvoorman vas ná ‘stropery’ op plaasDie polisie het beslag gelê op die vuurwapen en ‘n minibussie waarin die mans gery het. (Foto: SA Polisie) ŉ Polisielid, ŉ plaasvoorman en nóg drie mense is in hegtenis geneem nadat hulle die afgelope naweek betrap is waar hulle glo minstens drie diere op die plaas Kopbeenpan naby Tolwe in Limpopo gestroop het. ŉ Buurman het Saterdagmiddag onraad vermoed nadat hy ongewone beweging op die plaas gesien het en het gaan ondersoek instel. Die groep het teen dié tyd glo reeds ŉ duiker en ŉ rooibok op die wildsplaas geskiet en ŉ blouwildebees gekwes. Dié dier het nog gewond in die veld gelê toe die polisie na die toneel ontbied is. Na verneem word, het die buurman die polisie om toestemming gevra om die dier uit sy lyding te verlos en van kant te maak. Brig. Motlafelo Mojapelo, polisiewoordvoerder in Limpopo, het bevestig een van die vermeende stropers is ŉ 39-jarige konstabel verbonde aan die Benoni-polisiestasie in Gauteng. Hy het gesê die polisie het beslag gelê op die gestroopte diere, asook die vuurwapen wat gebruik is en die minibus waarin die groep gery het. Die polisielid het op die toneel glo gesê die wapen behoort aan hom, maar volgens Mojapelo word die eienaarskap in dié stadium nog nagegaan. “Hulle verskyn môre in die Phala-landdroshof.”